Anexa nr. ___ la H.C.L.M.T. nr.______ din__________

CONSILIUL LOCAL AL MUNICIPIULUI TIMIŞOARA

DIRECŢIA  DE ASISTENŢĂ SOCIALĂ COMUNITARĂ
REGULAMENT

             de organizare şi funcţionare al serviciului public de interes local

DIRECŢIA DE ASISTENŢĂ SOCIALĂ COMUNITARĂ TIMIŞOARA

CAPITOLUL I

DISPOZIŢII GENERALE

Art.1.Prezentul regulament de organizare şi funcţionare al Direcţiei de Asistenţă Socială Comunitară Timişoara este un instrument de organizare care descrie structura serviciului public, prezentând pe diferitele ei componente atribuţii, competenţe, niveluri de autoritate, responsabilităţi şi mecanisme de relaţii.

Art.2. Regulamentul de organizare şi funcţionare este structurat pe două părţi:

Partea I cuprinde : baza legală a organizării şi funcţionării serviciului public;prezentarea scopului şi a obiectului de activitate şi  principalele componente ale organizării serviciului public.
Partea II cuprinde obiectivele şi atribuţiile părţilor componente ale serviciului public cu detalierea sarcinilor, autorităţii şi responsabilităţii conducerii colective şi individuale.
Art.3. Prezentul regulament de organizare şi funcţionare al Direcţiei de Asistenţă Socială Comunitară Timişoara conţine norme obligatorii pentru funcţionarii publici şi personalul contractual din cadrul instituţiei, indiferent de funcţia pe care o deţin.

PARTEA I

CAPITOLUL II

ORGANIZAREA ŞI CONDUCEREA DIRECŢIEI DE ASISTENŢĂ SOCIALĂ COMUNITARĂ TIMIŞOARA

Art.4.Direcţia de Asistenţă Socială Comunitară Timişoara este un serviciu public cu personalitate juridică, care funcţionează sub autoritatea Consiliului Local al Municipiului Timişoara, cu respectarea Legii nr.215/2001-privind administraţia publică locală.
 Art.5. Prin Direcţia de Asistenţă Socială Comunitară Timişoara în înţelesul prezentului regulament, se înţelege serviciul public cu personalitate juridică, subordonat şi structurat pe competenţe, potrivit organigramei.

Art.6. Sediul administrativ al Direcţiei de Asistenţă Socială Comunitară Timişoara este în municipiul Timişoara,  Bd.Regele Carol I, nr.10 , sediu atribuit prin Hotărâre a  Consiliului Local  al Municipiului Timişoara.

 Art.7. Pe toate actele emise de Direcţia de Asistenţă Socială Comunitară Timişoara se va menţiona Consiliul Local al Municipiului Timişoara, Direcţia de Asistenţă Socială Comunitară Timişoara şi sediul serviciului public de interes local.  

Art.8.
 Durata de funcţionare a serviciului public de interes local - Direcţia de Asistenţă Socială Comunitară Timişoara este nelimitată.

Art.9. Direcţia de Asistenţă Socială Comunitară Timişoara dispune de cod unic de înregistrare eliberat de Ministerul Finanţelor Publice, cont bancar propriu, ştampilă  şi gestiune proprie.

Art.10. Scopul  Direcţiei  de Asistenţă Socială Comunitară Timişoara este realizarea  activităţii de asistenţă şi protecţie socială în Municipiul Timişoara.

Art.11. Direcţia de Asistenţă Socială Comunitară Timişoara îşi desfăşoară activitatea în baza prezentului Regulament de Organizare şi Funcţionare şi a prevederilor legale în vigoare.

Art.12 (1)  Obiectul de activitate al Direcţiei de Asistenţă Socială Comunitară Timişoara îl constituie realizarea măsurilor, la nivel local, pentru a răspunde nevoilor individuale, familiale şi de grup, în vederea prevenirii şi depăşirii unor situaţii de dificultate, vulnerabilitate sau dependenţă pentru prezervarea autonomiei şi protecţia persoanei, pentru prevenirea marginalizării şi excluziunii sociale, pentru promovarea incluziunii sociale şi în scopul creşterii calităţii vieţii.
  (2) Atribuţiile principale ale Direcţiei de Asistenţă Socială Comunitară Timişoara în calitate de serviciu public, în conformitate cu prevederile Legii nr. 47/2006 privind sistemul naţional de asistenţă socială, sunt:

  a) identifică nevoile sociale ale comunităţii şi le soluţionează în condiţiile legii; 

  b) răspunde de înfiinţarea, organizarea şi furnizarea serviciilor sociale primare;  
 c) încheie convenţii de parteneriat şi iniţiază programe de colaborare cu alte autorităţi locale, instituţii publice şi private, structuri asociative, precum şi cu instituţii de cult recunoscute de lege, pentru furnizarea serviciilor sociale , în conformitate cu nevoile locale identificate ; 

 d) furnizează informaţiile şi datele solicitate de serviciul public de asistenţă socială judeţean, precum şi de autorităţile publice centrale cu responsabilităţi în domeniu; 

 e) elaborează şi implementează proiecte cu finanţare naţională şi internaţională în domeniu; 

 f) elaborează şi propune consiliului local al municipiului proiectul de buget anual pentru susţinerea serviciilor sociale şi a altor măsuri de asistenţă socială, în conformitate cu planul de acţiune propriu.
Art.13 Directorul Executiv al Direcţiei de Asistenţă Socială Comunitară Timişoara asigură conducerea, coordonarea  şi controlul serviciilor din structura Direcţiei de Asistenţă Socială Comunitară Timişoara.

Art.14.Directorul executiv al serviciului public de interes local- Direcţia de Asistenţă Socială Comunitară Timişoara acţionează permanent în vederea îndeplinirii la timp şi în mod corespunzător a atribuţiilor ce îi revin prin legi, hotărâri, ordonanţe, decrete, ordine, dispoziţii şi a sarcinilor ce îi sunt date prin prezentul regulament.

Art.15. Organele de conducere, coordonare şi control ale Direcţiei de Asistenţă Socială Comunitară Timişoara sunt :

- Consiliul Local al Municipiului Timişoara;

- Primarul Munciipiului Timişoara;

- Viceprimarul Municipiului Timişoara delegat cu probleme sociale;

- Directorul executiv al Direcţiei de Asistenţă Socială Comunitară Timişoara;

- Directorul executiv adjunct al Direcţiei de Asistenţă Socială Comunitară Timişoara.
Art.16.Consiliul Local al Municipiului Timişoara exercită categoriile de atribuţii stabilite de Legea nr.215/2001 privind administraţia publică locală,  referitoare la activitatea Direcţiei de Asistenţă Socială Comunitară Timişoara. 
Art.17.(1)Primarul Municipiului Timişoara şi Viceprimarul Municipiului Timişoara delegat cu probleme sociale au următoarele competenţe:
a) coordonează activitatea  Direcţiei de Asistenţă Socială Comunitară Timişoara;
b) aprobă sau avizează, după caz, referate  care stau la baza  proiectelor de hotărâri pentru Consiliul Local al Municipiului Timişoara, înaintate de Direcţia de Asistenţă Socială Comunitară Timişoara, precum  şi referatele având ca obiect  acordarea unor prestaţii reglementate de acte normative privind protecţia socială şi care stau la baza emiterii dispoziţiilor Primarului ( ajutoare sociale, alocaţii nou-născuţi, alocaţii de susţinere pentru familia monoparentală , alocaţii familiale complementare, ajutoare pentru încălzirea locuinţei);

c) semnează foaia de prezenţă a  directorului executiv şi îi aprobă acestuia  concediile de odihnă, concediile pentru incapacitate temporară de muncă, cursurile de perfecţionare, ordinele de deplasare,etc.;

 
d) aprobă  fişele de post pentru posturile de conducere (funcţii publice sau personal contractual) existente în statul de funcţii al Direcţiei de Asistenţă Socială Comunitară Timişoara. 
 
(2)Primarul Muncipiului Timişoara este ordonatorul principal de credite.

(3) Viceprimarul Muncipiului Timişoara delegat cu probleme sociale  este membru de drept în comisiile de cercetare prealabilă a abaterilor disciplinare săvârşite de personalul contractual din cadrul Direcţiei de Asistenţă Socială Comunitară Timişoara. 

Art.18. Legătura dintre Consiliul Local al Municipiului Timişoara şi Direcţia de Asistenţă Socială Comunitară Timişoara se face prin viceprimarul delegat şi directorul executiv al Direcţiei de Asistenţă Socială Comunitară Timişoara.

Art.19. Numirea funcţionarilor publici/angajarea personalului contractual se face în condiţiile legii, de către directorul executiv al Direcţiei de Asistenţă Socială Comunitară Timişoara, în limita posturilor din organigrama şi statul de funcţii aprobate de Consiliul Local al Municipiului Timişoara.

Art.20. Direcţia de Asistenţă Socială Comunitară Timişoara întocmeşte referatele de specialitate pentru proiectele de hotărâri propuse spre aprobare Consiliului Local al Municipiului Timişoara, cu respectarea scopului serviciului public de interes local  .

Art.21.Finanţarea cheltuielilor curente şi de capital se asigură din bugetul local (alocaţii bugetare la cap.”68.02”Asistenţă socială) pe baza bugetului anual de venituri şi cheltuieli al Direcţiei de Asistenţă Socială Comunitară Timişoara, aprobat prin Hotărâre a Consiliului Local Timişoara .

Art.22. Proiectul de buget al Direcţiei de Asistenţă Socială Comunitară Timişoara se depune la Biroul Buget din cadrul Direcţiei Economice a Primăriei Municipiului Timişoara.

Art.23 (1) Primarul Municipiului Timişoara este ordonatorul principal de credite  şi alocă fondurile aprobate  din bugetul local al Municipiului Timişoara  directorului  executiv al  Direcţiei  de Asistenţă Socială Comunitară Timişoara  care are calitatea  de ordonator secundar  de credite. 

(2) Ordonatorul secundar de credite repartizează creditele bugetare aprobate ordonatorilor terţiari de credite, respectiv şefului Serviciului pentru Protecţia Copilului şi Familiei, şefului Serviciului pentru Protecţia Persoanelor cu Handicap şi şefului de serviciu al  Căminului pentru Persoane Vârstnice Timişoara. 

Art.24. Direcţia de Asistenţă Socială Comunitară Timişoara, în completarea surselor bugetare alocate din bugetul local, va putea obţine şi venituri extrabugetare în condiţiile prevăzute de lege. 

Art.25.(1) Structura organizatorică a Direcţiei de Asistenţă Socială Comunitară Timişoara cuprinde, în funcţie de volumul, complexitatea şi specificul activităţii, servicii, birouri şi compartimente.


(2) Compartimentul poate fi organizat fie independent, fie în cadrul unui serviciu sau birou.
Art.26. Direcţia de Asistenţă Socială Comunitară Timişoara este organizată pe servicii şi  birouri, astfel:

1) Serviciul de Asistenţă Socială 

2) Serviciul  Buget Finanţe Contabilitate 

3) Serviciul Centrul de Zi pentru copii cu dizabilităţi Podul Lung 
4) Serviciul pentru Protecţie Socială a Persoanelor Vârstnice

5) Biroul Administrativ

6) Biroul Juridic şi Resurse Umane 

Art.27. În subordinea Direcţiei de Asistenţă Socială Comunitară Timişoara funcţionează următoarele servicii cu personalitate juridică: Căminul pentru Persoane Vârstnice Timişoara, Serviciul pentru Protecţia Copilului şi Familiei Timişoara şi Serviciul pentru Protecţia Persoanelor cu Handicap Timişoara.
PARTEA II

CAPITOLUL III

ATRIBUŢII,  RESPONSABILITĂŢI ŞI COMPETENŢELE STRUCTURILOR ŞI  PERSONALULUI DIN CADRUL
  DIRECŢIEI DE ASISTENŢĂ SOCIALĂ COMUNITARĂ TIMIŞOARA
Art.28(1) Directorul executiv  asigură conducerea curentă a Direcţiei de Asistenţă Socială Comunitară Timişoara şi este subordonat Viceprimarului Municipiului Timişoara  delegat cu probleme sociale, Primarului Municipiului Timişaora şi  Consiliului Local al Municipiului Timişoara.
(2)Directorul executiv al Direcţiei de Asistenţă Socială Comunitară Timişoara are următoarele atribuţii principale:

a)organizează, conduce şi controlează activitatea Direcţiei de Asistenţă Socială Comunitară Timişoara;

b)avizează referatele pentru proiectele de hotărâri propuse spre aprobare Consiliului Local Timişoara, înaintate de toate serviciile din subordine;

c)avizează referatele având ca obiect organizarea concursurilor pentru ocuparea posturilor vacante din cadrul instituţiei, în conformitate cu statul de funcţii aprobat prin hotărâre a Consiliului Local al Municipiului Timişoara

d)indeplineşte toate atribuţiile pe care legea le prevede în sarcina conducătorului, angajatorului sau ordonatorului de credite  al Direcţiei de Asistenţă Socială Comunitară Timişoara.

e) înformează primarul/viceprimarul cu privire la problemele de rezolvat în legătură cu activitatea  curentă a instituţiei.

 (3) Directorul executiv  este ordonator secundar de credite.

 (4) În exercitarea atribuţiilor ce-i revin, directorul executiv al Direcţiei  de Asistenţă Socială Comunitară Timişoara emite dispoziţii.

       (5) Directorul executiv  are urmatoarele responsabilităţi pentru îndeplinirea atribuţiilor serviciului public de interes local:
a) raspunde de managementul domeniului sau de activitate; 

b) conduce serviciul subordonat si raspunde de organizarea si functionarea acestuia în conditii de eficienta si eficacitate; 

c) raspunde de întocmirea si gestionarea unei baze de date reale si actualizate, inclusiv în format electronic, în domeniul sau de activitate;   

d) raspunde de organizarea  controlului intern cu privire la activitatile specifice domeniului său de activitate;

e) răspunde de  implementarea proiectelor cu finanţare internă sau externă şi de organizarea managementului calităţii.

Art.29.(1)Directorul executiv adjunct coordonează şi controlează, în mod curent,   activitatea  Serviciului pentru Protecţia Persoanelor cu Handicap, Serviciului pentru Protecţia Copilului şi Familiei şi  a Serviciului Centrul de zi pentru copii cu dizabilităţi „Podul Lung”.

 
(2) Directorul executiv adjunct este subordonat directorului executiv al Direcţiei de Asistenţă Socială Comunitară Timişoara.

(3) Directorul executiv adjunct al Direcţiei de Asistenţă Socială Comunitară Timişoara are următoarele atribuţii principale:
a) avizează referatele având ca obiect acordarea unor prestaţii reglementate de acte normative privind protecţia socială şi care stau la baza emiterii dispoziţiilor Primarului (planuri de servicii, acordarea trusoului pentru copii nou-născuţi, acordarea alocaţiei de nou-născuţi, prestaţii financiare excepţionale.etc.); 

b) avizează referatele pentru proiectele de hotărâri propuse spre aprobare Consiliului Local al Municipiului Timişoara, înaintate de serviciile din subordine , ;

c) ia măsurile necesare pentru îndeplinirea Dispoziţiei Primarului nr. 210/03.02.2010 privind delegarea competenţei încheierii contractelor individuale de muncă ale asistenţilor persoanli ai persoanelor cu handicap şi a astectelor ce decurg din aceasta;
d) aprobă fişele de post pentru posturile de execuţie (funcţii publice sau personal contractual) existente în statele de funcţii ale serviciilor coordonate şi avizează fişele de post pentru posturile de conducere din subordinea sa directă;

e) evaluează anual  activitatea  şefilor serviciilor coordonate şi prevăzute la art.29 alin. (1) din prezentul regulament , în conformitate cu legislaţia în vigoare, pe care o supune spre aprobare directorului executiv al Direcţiei de Asistenţă Socială Comunitară Timişoara;

f) semnează foile  de prezenţă pentru şefii serviciilor coordonate şi le aprobă acestora concediile de odihnă, concediile pentru incapacitate temporară de muncă, cursurile de perfecţionare, ordinele de deplasare,etc.; 

g) semnează răspunsurile la adresele/sesizările petenţilor înregistrate la registratura Direcţiei de Asistenţă Socială Comunitară Timişoara şi repartizate spre soluţionare serviciilor coordonate;

h) participă ca membru în comisiile de concurs constituite pentru ocuparea posturilor vacante din structura serviciilor coordonate; 

i)  avizează referatele având ca obiect organizarea concursurilor pentru ocuparea posturilor vacante din cadrul serviciilor coordonate, în conformitate cu statul de funcţii aprobat prin hotărâre de Consiliul Local al Municipiului Timişoara ;

j) înformează primarul/viceprimarul/directorul executiv  cu privire la problemele de rezolvat în legătură cu activitatea serviciilor coordonate, în baza informărilor scrise primite din partea sefilor  de servicii;

(4)Directorul executiv adjunct  are urmatoarele responsabilităţi pentru îndeplinirea atribuţiilor sale:
a)raspunde de managementul domeniului sau de activitate; 

b)conduce serviciile subordonate si raspunde de organizarea si functionarea acestora în conditii de eficienta si eficacitate; 

c)raspunde de întocmirea si gestionarea unei baze de date reale si actualizate, inclusiv în format electronic, în domeniul sau de activitate;   

d)raspunde de organizarea  controlului intern cu privire la activitatile specifice domeniului său de activitate;

e)răspunde, împreună cu şefii serviciilor din subordine, de  implementarea proiectelor cu finanţare internă sau externă şi de organizarea managementului calităţii la nivelul serviciilor subordonate.

Art.30 Serviciul de Asistenţă Socială


Este subordonat directorului executiv al Direcţiei de Asistenţă Socială Comunitară.

Scopul principal al serviciului constă în aplicarea unor acte  normative privind prestaţiile sociale.

Şeful  serviciului: 
-  raspunde de managementul domeniului sau de activitate; 
-  conduce serviciul subordonat si raspunde de organizarea si functionarea acestuia în conditii de eficienta si eficacitate; 
-  raspunde de întocmirea si gestionarea unei baze de date reale si actualizate, inclusiv în format electronic, în domeniul sau de activitate;   
-  raspunde de organizarea controlului intern cu privire la activitatile specifice domeniului său de activitate. 
ATRIBUŢII:
a) Asigură relaţia cu publicul în vederea preluării cererilor însoţite de documentaţia necesară pentru obţinerea prestaţiilor sociale care intră în atribuţiile serviciului;
b) Asigură aplicarea Legii 416/2001 privind venitul minim garantat, cu modificările şi completările ulterioare şi a altor acte normative  referitoare la ajutorul social;
c) Asigură aplicarea OUG 105/2003 privind alocaţia familială complementară şi alocaţia de susţinere pentru familia monoparentală, cu modificările şi completările ulterioare;
d) Asigură aplicarea OUG 5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, cu modificările şi completările ulterioare;
e) întocmeşte rapoartele statistice prevăzute de actele normative aplicate în cadrul serviciului sau solicitate de instituţiile  cu atribuţii în domeniu;

Art.31 Serviciul  Buget Finanţe Contabilitate

         Serviciul Buget Finanţe Contabilitate este subordonat directorului executiv al Direcţiei de Asistenţă Socială Comunitară Timişoara. 


Scopul principal al serviciului este gestionarea resurselor financiare şi realizarea achiziţiilor publice  ale Direcţiei de Asistenţă Socială Comunitară Timişoara .
Şeful  serviciului: 
-  raspunde de managementul domeniului sau de activitate; 
-  conduce serviciul subordonat si raspunde de organizarea si functionarea acestuia în conditii de eficienta si eficacitate; 
-  raspunde de întocmirea si gestionarea unei baze de date reale si actualizate, inclusiv în format electronic, în domeniul sau de activitate;   
-  raspunde de organizarea controlului intern cu privire la activitatile specifice domeniului său de activitate . 
ATRIBUŢII: 

a) Fundamentează şi întocmeşte proiectul de buget anual de venituri şi cheltuieli ;

b) Organizează şi ţine la zi  contabilitatea  în conformitate cu prevederile legii;

c) Participă la  inventarierea patrimoniului  şi valorificarea rezultatelor acestuia,

d) Întocmeşte şi raportează  situaţiile financiare trimestriale şi anuale;

e) Efectuează plata cheltuielilor bugetare ;

f) Asigură efectuarea achiziţiilor publice în concordanţă cu prevederile legale;

g) Pregăteşte păstrarea documentelor justificative în scopul arhivării acestora;

Art.32 Serviciul Centrul de Zi pentru copii cu dizabilităţi Podul Lung


Este subordonat  Directorului Executiv Adjunct  şi  Directorului Executiv al Direcţiei de Asistenţă Socială Comunitară.


Scopul principal al serviciului este menţinerea, refacerea şi dezvoltarea capacităţilor copilului cu dizabilităţi şi ale părinţilor săi, pentru depăşirea situaţiilor care ar putea determina separarea copilului de familia sa.


Beneficiarii serviciului sunt copiii şi părinţii cărora li se acordă servicii destinate prevenirii separării lor..


Copiii beneficiari trebuie să îndeplinească, cumulativ, următoarele condiţii: 
a) au vârsta cuprinsă între 3 şi 18 ani;

b) au certificat medical eliberat de către un medic specialist prin care se certifică existenţa dizabilităţilor;

c) nu sunt beneficiari ai unei măsuri de protecţie specială ( plasament, plasament în regim de urgenţă şi supraveghere specializată) prevăzută de Legea 272/2004 privind protecţia şi promovarea drepturilor copilului.

d) părinţii  copiilor beneficiari  să aibă domiciliul  în Municipiul Timişoara.

Accesul copiilor cu dizabilităţi în cadrul serviciilor de zi se face în baza planului de servicii, aprobat prin Dispoziţia Primarului Municipiului Timişoara. 

Şeful  serviciului: 
-  raspunde de managementul domeniului sau de activitate; 
-  conduce serviciul subordonat si raspunde de organizarea si functionarea acestuia în conditii de eficienta si eficacitate; 
-  raspunde de organizarea controlului intern cu privire la activitatile specifice domeniului său de activitate. 
ATRIBUŢII: 
a) Asigură un program educaţional adecvat vârstei, nevoilor, potenţialului de dezvoltare şi particularităţilor copiilor;

b) Asigură activităţi recreative şi de socializare;

c) Asigură copiilor consiliere psihologică şi orientare şcolară, după caz;

d) Asigură părinţilor consiliere şi sprijin;

e) Dezvoltă programe specifice pentru prevenirea comportamentelor abuzive ale părinţilor şi a violenţei în familie;

f) Contribuie la depistarea precoce a situaţiilor de risc care pot determina separarea copilului de părinţii săi;

g) Contribuie la realizarea obiectivelor cuprinse în planul de servicii.

Art.33 Serviciul pentru Protecţie Socială a Persoanelor Vârstnice

Este subordonat Directorului Executiv al Direcţiei de Asistenţă Socială Comunitară Timişoara.
  
Scopul principal al serviciului este  urmărirea îmbunătăţirii calităţii vieţii persoanelor vârstnice şi prevenirea instituţionalizării acestora prin dezvoltarea  serviciilor sociale alternative.
Şeful  serviciului: 
-  raspunde de managementul domeniului sau de activitate; 
-  conduce serviciul subordonat si raspunde de organizarea si functionarea acestuia în conditii de eficienta si eficacitate; 
-  raspunde de întocmirea si gestionarea unei baze de date reale si actualizate, inclusiv în format electronic, în domeniul sau de activitate;   
-  raspunde de organizarea controlului intern cu privire la activitatile specifice domeniului său de activitate . 
ATRIBUŢII: 

a) Identifică, îndrumă şi informează persoanele vârstnice aflate în stare de risc social cu privire la drepturile prevăzute de acte normative şi a tipurilor de servicii sociale furnizate în cadrul comunităţii ;

b) Furnizează servicii de  îngrijire la domiciliu, îngrijire în centre de zi sau de teleasitenţă în condiţiile prevăzute de legislaţia în vigoare;
c) Organizează pentru persoanele vârstnice beneficiare activităţi în aer liber, sărbătoriri, aniversări a cuplurilor sau a persoanelor longevive, în scopul stimulării participării acestora la viaţa socială;
d) Monitorizează persoanele vârstnice beneficiare ale serviciului de teleasistenţă şi  intervine în situaţii de criză (socială şi/sau medicală);

Art.34 Biroul Administrativ 

Este in subordinea  Directorului Executiv al Direcţiei de Asistenţă Socială Comunitară Timişoara.
Scopul principal este realizarea activităţilor administrative pentru sediile Direcţiei de Asistenţă Socială Comunitară Timişoara
Şeful  biroului: 
-  raspunde de managementul domeniului sau de activitate; 
-  conduce serviciul subordonat si raspunde de organizarea si functionarea acestuia în 
conditii de eficienta si eficacitate; 
-  raspunde de întocmirea si gestionarea unei baze de date reale si actualizate, inclusiv în 
format electronic, în domeniul sau de activitate;   
-  raspunde de organizarea controlului intern cu privire la activitatile specifice domeniului său de activitate.
ATRIBUŢII: 
a) Asigură respectarea normelor de protecţie a  muncii şi a celor de prevenire şi stingere a incendiilor .

b) Ia măsurile necesare pentru administrarea şi conservarea bunurilor mobile şi imobile .

c) Efectuează recepţia bunurilor materiale achiziţionate pe baza facturilor emise de furnizori şi întocmirea notei de intrare recepţie . 

d) Asigură transportul beneficiarilor la centrele de zi care furnizează servicii sociale;
e) Asigură serviciul de pază în centrele  unde se impune acest lucru .
f) Asigură întreţinerea softului informatic şi a computerelor  în condiţii optime de funcţionare .

Art.35  Biroul Juridic şi Resurse Umane este în subordinea directă a directorului executiv al Direcţiei de Asistenţă Socială Comunitară Timişoara:


Scopul principal al biroului este  asigurarea gestionării resurselor umane şi respectarea condiţiilor de legalitate a actelor şi a măsurilor intreprinse de către Direcţia de Asistenţă Socială Comunitară Timişoara. 
Şeful  biroului: 
-  raspunde de managementul domeniului sau de activitate; 
-  conduce serviciul subordonat si raspunde de organizarea si functionarea acestuia în 
conditii de eficienta si eficacitate; 
-  raspunde de întocmirea si gestionarea unei baze de date reale si actualizate, inclusiv în 
format electronic, în domeniul sau de activitate;   
-  raspunde de organizarea controlului intern cu privire la activitatile specifice domeniului său de activitate. 
ATRIBUTII:  
a) Elaboreaza  referatele care stau la baza  dispozitiilor  directorului executiv sau alte documente referitoare la activitatea de organizare, salarizare şi perfecţionare a personalului, întocmind formalităţile  necesare cu respectarea legalitatii privind încadrarea/numirea, modificarea, suspendarea şi incetarea raporturilor de muncă/serviciu,  salarizarea si acordarea tuturor drepturilor prevazute de legislatia muncii pentru personalul Direcţiei; 

b) Întocmeşte şi completează dosarele personale/registrele salariaţilor şi transmite Agentiei Nationale a Functionarilor Publici toate modificările  cerute de legislaţia în vigoare; 

c) Întocmeste raportari statistice privind activitatea de personal; 

d) Întocmeste şi pastreaza carnetele de munca ale salariatilor din structura Direcţiei, operând toate modificarile intervenite ca urmare a schimbarii locului de munca, functiei, clasei/treptei profesionale, modificarile salariului, etc.; 

e) Colaborează la întocmirea proiectelor de hotărâri, dispoziţii, regulamente, proceduri , verificând din punct de vedere al legalităţii şi semnând alte documente cu caracter juridic(referate, adrese, răspunsuri) cu  avizarea  juridică a   documentelor care necesită viză juridică şi îndeplinesc condiţiile legale pentru avizare ; 

f) Reprezintă în faţa instanţelor judecătoreşti competente interesele Direcţiei de Asistenţă Socială Comunitară, în limitele prevăzute în  delegaţia dată;  
g) Evaluează, monitorizează şi întocmeşte propuneri pentru Consiliul Local al Municipiului Timişoara privind cooperarea sau asocierea cu persoane juridice române sau străine, în vederea finanţării şi realizării în comun a unor acţiuni, servicii sau proiecte de interes public local, inclusiv metodologii de lucru şi  proiecte în scopul dezvoltării serviciilor sociale care vor fi cuprinse în  Planul Strategic în domeniul serviciilor sociale, cu respectarea legislaţiei în vigoare;
h) Înregistrează, distribuie şi  urmăreşte soluţionarea sesizărilor primite prin Portal, Call Center şi participă la  audienţele susţinute de directorul executiv ;
Art.36  Căminul  pentru Persoane Vârstnice Timişoara este instituţia publică de asistenţă socială cu personalitate juridică în subordinea Direcţiei de Asistenţă Socială Comunitară Timişoara.

Şeful serviciului este  subordonat directorului executiv al Direcţiei de Asistenţă Socială Comunitară Timişoara. 

Scopul principal al serviciului este  îngrijirea temporară sau permanentă într-un cămin a persoanelor vârstnice cu domiciliul in Municipiul Timişoara, în conformitate cu prevederile Legii nr.17/2000 privind protecţia socială a persoanelor vârstnice şi cu respectarea procedurii de admitere/ieşire în şi din Căminul pentru Persoane Vârstnice Timişoara, procedură aprobată prin Hotărâre a Consiliului Local al Municipiului Timişoara.

Regulamentul de Organizare şi Funcţionare al Căminului pentru Persoane Vârstnice Timişoara este aprobat prin Hotărâre a Consiliului Local al Municipiului Timişoara.
Art.37 Serviciul pentru Protecţia Copilului şi Familiei Timişoara este serviciul  public cu personalitate juridică în subordinea Direcţiei de Asistenţă Socială Comunitară Timişoara.

Şeful serviciului este subordonat  Directorului Executiv Adjunct  şi Directorului Executiv al Direcţiei de Asistenţă Socială Comunitară Timişoara.
 
 Scopul principal al serviciului este asigurarea menţinerii, refacerii şi dezvoltării capacităţilor copilului şi ale parintilor sai, din municipiul Timişoara, pentru depasirea situatiilor care ar putea determina separarea copilului de familia sa, în conformitate  cu Legea 272/21.04.2004 privind protecţia şi promovarea drepturilor copilului

Regulamentul de Organizare şi Funcţionare al Serviciului pentru Protecţia Copilului şi Familiei Timişoara este aprobat prin Hotărâre a Consiliului Local al Municipiului Timişoara
Art.38 Serviciul pentru Protecţia Persoanelor cu Handicap Timişoara este serviciul  public cu personalitate juridică în subordinea Direcţiei de Asistenţă Socială Comunitară Timişoara.
Şeful serviciului este subordonat  Directorului Executiv Adjunct  şi Directorului Executiv al Direcţiei de Asistenţă Socială Comunitară Timişoara.

Scopul principal al serviciului este protectia si promovarea drepturilor persoanelor cu handicap, cu domiciliul sau resedinta in Municipiul Timisoara, in conformitate cu legislatia in vigoare.
 Regulamentul de Organizare şi Funcţionare al Serviciului pentru Protecţia Persoanelor cu Handicap Timişoara este aprobat prin Hotărâre a Consiliului Local al Municipiului Timişoara
Art.39 Pe lângă atribuţiile specifice, fiecare dintre serviciile şi birourile din cadrul Direcţiei de Asistenţă Socială Comunitară Timişoara, mai au următoarele atribuţii: 
a) Întocmeste  si transmite Serviciului Buget Finanţe Contabilitate anual, în luna iunie, propunerea privind bugetul pe anul urmator (cheltuieli curente si de capital) si prognozele pentru urmatorii 3 ani în conformitate cu calendarul bugetar stabilit în baza Legii finantelor publice locale 
  

 b)  Întocmeste si comunica Serviciului Buget Finanţe Contabilitate în luna  septembrie a fiecarui an propunerea privind programul anual al achizitiilor publice; 
  

 c) Întocmeste propuneri de angajare si angajamente bugetare precum si referate în vederea angajarii cheltuielilor bugetare, care se vor transmite Serviciului Buget Finanţe Contabilitate
Art.40.Personalul  din cadrul Direcţiei de Asistenţă Socială Comunitară Timişoara are următoarele responsabilităţi:
a)  Raspunde de pastrarea  confidenţialităţii  informatiilor detinute sau la care are acces ca urmare a executarii atributiilor de serviciu; 
b) Răspunde de îndeplinirea cu profesionalism, loialitate, corectitudine şi în mod constiincios a îndatoririlor de serviciu şi se abtine de la orice fapta care ar putea sa aduca prejudicii institutiei; 
c)  Raspunde de realizarea la timp si întocmai a atributiilor ce-i revin potrivit legii, programelor aprobate sau dispuse expres de catre conducerea institutiei  si de raportarea asupra modului de realizare a acestora; 
d)  Raspunde, potrivit dispozitiilor legale, de corectitudinea şi exactitatea datelor, informatiilor si masurilor prevazute în documentele întocmite; 
e)  Raspunde de îndeplinirea atributiilor stabilite prin fisa postului.  
Art.41. Personalul  din cadrul Direcţiei de Asistenţă Socială Comunitară Timişoara are următoarele competenţe : 
a)Reprezinta  si angajeaza institutia numai în limita atributiilor de serviciu si a mandatului care i s-a încredintat de catre conducerea acesteia; 
b)Se preocupa permanent de perfectionarea pregatirii profesionale; 
c)Propune documente tipizate şi proceduri de uz intern pentru activitatea compartimentului sau institutiei, în general; 
d)Semnalează conducerii institutiei orice probleme deosebite legate de activitatea acesteia, despre care ia cunostinta în timpul îndeplinirii sarcinilor sau în afara acestora, chiar daca nu vizeaza direct domeniul în care responsabilitati si atributii. 
 Art.42. Personalul  Direcţiei de Asistenţă Socială Comunitară Timişoara este obligat să cunoască şi să respecte prevederile prezentului Regulament.
CAPITOLUL IV

DISPOZIŢII FINALE 

Art.43. Prevederile prezentului Regulament se completează de drept cu prevederile altor acte normative  în domeniu.

Art.44.Modificările  prezentului regulament se vor face numai  cu aprobarea Consiliului Local al Municipiului Timişoara.
DIRECTOR EXECUTIV,

